रायपुर में यात्रियों की सुविधाओं को बढ़ाने बनेगा एक्शन प्लान
ट्रांसपोर्ट रिपोर्टर| रायपुर
दक्षिण पूर्व मध्य रेलवे के नए महाप्रबंधक सुनील सिंह साेइन सोमवार को दूसरे दिन रायपुर रेल मंडल के अफसरों की बैठक ली। 28 फरवरी को पदभार ग्रहण करने के बाद पहली बार जीएम का रायपुर दौरा हुआ है। उन्होंने रायपुर मंडल के अफसरों से यहां के विभिन्न विभागों की जानकारी ली। मिली जानकारी के मुताबिक बैठक में उन्हाेंने रायपुर में यात्री सुविधाओं में वृद्धि करने की बात कही। सभी निर्माण प्रोजेक्ट को तेजी से पूरा करने कहा। साथ ही उन्होंने मंडल के सभी विभाग प्रमुखों से उनके कार्यों की जानकारी लेकर उन्हें जरूरी सुधार करने कहा। जीएम ने 16 अप्रैल को रायपुर में आयोजित होने वाले राष्ट्रीय रेल पुरस्कार सप्ताह को लेकर अफसरों को निर्देश दिया। रायपुर रेल मंडल में पहली बार राष्ट्रीय स्तर का आयोजन होने वाला है। इस कार्यक्रम में रेल मंत्री सुरेश प्रभू के साथ ही बोर्ड अध्यक्ष, विभिन्न जोन के महाप्रबंधक व डीआरएम शामिल होंगे। अफसरों का कहना है कि अभी आयोजन स्थल फाइनल नहीं हुआ है।
कार्यों का बनेगा एक्शन प्लान : महाप्रबंधक ने समीक्षा बैठक ली जिसमें मंडल के महत्वपूर्ण कार्यो एवं उपलब्धियों के बारे में स्लाइड शो द्वारा स्पष्ट किया गया। सभी विकासात्मक कार्यों के लिए एक्शन प्लान तैयार होगा, ताकि तय समयमें इसे पूरा किया जा सके।
बैठक में मंडल के शाखा अधिकारियों ने अपने विभाग के बारे में चर्चा करते हुए अनेक दिक्कतों के निपटारे की बात भी कही। इस अवसर पर बिलासपुर से मुख्य कार्मिक अधिकारी पीसी नायक, जीएम के सचिव हिमांशु जैन, सीपीआरओ डॉ. पीसी त्रिपाठी सहित रायपुर मंडल के अफसर उपस्थित रहे।
hin_Deva bho_Deva hin_Deva hin_Deva hin_Deva